44.

ag cáineadh na ngníomhartha mailíseacha a rinneadh i gcoinne na mBallstát, amhail ionsaithe hibrideacha a bhaineann leas as an imirce mar uirlis; á iarraidh ar an Aontas agus ar na Ballstáit feabhas a chur ar a gcumas bagairtí hibrideacha a shainaithint; ag áitiú go ngníomhóidh an tAontas agus na Ballstáit go láidir agus ar bhealach comhordaithe i gcoinne aon chibearghníomhaíocht nua atá mailíseach, neamhdhleathach nó díchobhsaithe trí leas iomlán a bhaint as na hionstraimí atá ar fáil don Aontas agus i gcomhar lena chomhpháirtithe; á iarraidh ar na Ballstáit cumais náisiúnta chibearchosanta a fheabhsú; á iarraidh ar an Aontas oibriú chun ionstraim dlí a chruthú chun freagairt do bhagairtí hibrideacha agus chun cibearchumas cuimsitheach a fhorbairt lena n-áirítear líonraí slána, teachtaireachtaí agus comhroinnt faisnéise, oiliúint agus cleachtaí, lena n-áirítear trí thionscadail PESCO, agus leas á bhaint as bosca uirlisí cibearthaidhleoireachta an Aontais; á iarraidh go ndéanfaí athbhreithniú práinneach ar an gcreat beartais cibearchosanta chun cumas coisc, sannta, díspreagtha agus freagrúlachta an Aontais agus a Bhallstát a mhéadú trína seasamh, a bhfeasacht staide, uirlisí agus nósanna imeachta a neartú; á chur i bhfios go láidir nach foláir d’institiúidí agus Ballstáit uile AE oibriú ar bhealach níos comhoibríche ar na leibhéil uile chun straitéis cibearshlándála a fhorbairt, ar cheart go mbeadh mar phríomhchuspóir aici athléimneacht a neartú tuilleadh, agus cibearchumais shibhialtacha agus mhíleata choiteanna, náisiúnta, láidre agus comhar a fhorbairt, ach a fhorbairt ar bhonn níos fearr freisin, chun freagairt do dhúshláin mharthanacha slándála; á chur in iúl gur díol sásaimh di, dá bhrí sin, an fógra ó SOTEU 2021 maidir le beartas Eorpach cibearchosanta; á chur in iúl gur díol sásaimh di an comhar méadaithe i measc na mBallstát maidir leis an gcibearchosaint faoi chuimsiú PESCO, lena n-áirítear foirne mearfhreagartha; á mheabhrú go bhfuil cur chun feidhme rathúil mhisin agus oibríochtaí AE ag brath níos mó agus níos mó ar rochtain gan bhac ar chibearspás slán, agus go bhfuil gá, dá bhrí sin, le cumais láidre agus athléimneacha chibearoibríochta, mar aon le freagairtí leormhaithe ar ionsaithe i gcoinne fearais, misin agus oibríochtaí míleata; á aithint, go pointe áirithe, go bhfuil an chibearchosaint níos éifeachtaí más ann do roinnt modhanna agus bearta ionsaitheacha, ar choinníoll go bhfuil an úsáid a bhainfear astu comhlíontach leis an dlí idirnáisiúnta; á chur in iúl gur cúis imní di go bhfuil an tAontas agus na Ballstáit ag brath ar uirlisí eachtracha chun a gcibearshlándáil a ráthú; á chur i bhfáth a riachtanaí atá sé cultúr cibearshlándála a chothú laistigh d’eintitis phoiblí agus phríobháideacha Eorpacha, lena n-áirítear trí chúrsaí agus curaclaim thiomnaithe a thabhairt isteach; ag tabhairt dá haire an obair thábhachtach oiliúna a rinne an Coláiste Eorpach um Shlándáil agus um Chosaint (ESDC) a bhain leis an gcibearchosaint, agus á chur in iúl gur geal léi, ina leith sin, bunú an chibearoideachais, na hoiliúna, na meastóireachta agus freachnaimh (ETEE); á chur i bhfáth gur cheart do ESDC tairbhiú tuilleadh de chistiú struchtúrach an Aontais ionas go mbeifear in ann feabhas a chur ar a rannchuidiú le scileanna cibearchosanta AE a chothú, go háirithe i bhfianaise an ghá mhéadaithe atá le cibearshaineolaithe ardleibhéil a bheith ann; ag aithint an tábhacht mhéadaitheach a bhaineann le cibear-acmhainneachtaí agus le hacmhainneachtaí intleachta uathoibrithe; á chur i bhfáth gur bagairtí iad sin ar na Ballstáit agus ar institiúidí uile an Aontais; á thathant ar institiúidí uile AE agus ar na Ballstáit leanúint d’fheabhas a chur ar a gcibeartheicneolaíochtaí agus ar a dteicneolaíochtaí uathoibrithe, agus á mholadh, ina theannta sin, go mbeidh comhar ann maidir leis an dul chun cinn teicneolaíoch sin; á mholadh go ndéanfaí roghanna a fhiosrú a bhaineann le forbairt chibearchumas ár gcomhpháirtithe, amhail sainordú mhisin oiliúna AE a leathnú chun saincheisteanna chibearchosanta a chuimsiú freisin nó cibirmhisin shibhialtacha a sheoladh; á chur in iúl gur díol sásaimh di gur forchuireadh smachtbhannaí i gcoinne déantóirí cibirionsaithe de chuid na Rúise, na Síne agus na Cóiré Thuaidh, lena n-áirítear WannaCry, NotPetya agus Oibríocht Cloud Hopper;